飲黄池朱友龍舍
作者：董嗣杲
朝代：宋

paragraphs: 換舟入裏港，那懼江風横。
今夕月色朗，天下呈圓鏡。
小艤蕃庶鄉，夜燈萬星映。
倐逢可人情，立論不失正。
揮毫喜相譽，筆勢自遒勁。
酒壺不住盪，斟酌各取性。
不强亦不辭，此醉頗入聖。
江行苦波劫，到此昉相慶。
豈知接談笑，春生絕囂競。
賓筵接幾夜，殽饌抑何盛。
酒酣月更明，拭眼萬境淨。
清歡慰旅瑣，四體都忘病。
怪我當此時，吻噤絕嘯詠。
夜影横窗殊，窗外梅花靚。